Avis Rent A Car ธุรกิจเริ่มต้นจากการสังเกต
เวลาเราจะเช่ารถจากสนามบิน หลายๆคนน่าจะเคยเห็น Avis Avis มาจากไหน ลงทุนแมนจะเล่าให้ฟัง
9 เม.ย. 2561

Avis Rent A Car ธุรกิจเริ่มต้นจากการสังเกต / โดย ลงทุนแมน
เวลาเราจะเช่ารถจากสนามบิน
หลายๆ คนน่าจะเคยเห็น Avis
Avis มาจากไหน
ลงทุนแมนจะเล่าให้ฟัง
ในปี 1933 หลังจากที่ Warren Edward Avis จบการศึกษา เขาได้มีโอกาสเข้าเป็นทหารอากาศของประเทศสหรัฐอเมริกาในช่วงสมัยสงครามโลกครั้งที่ 2
ระหว่างที่เขาเป็นทหารอากาศอยู่ เขาสังเกตเห็นว่าที่สนามบินไม่มีพาหนะสำหรับการขนส่งภาคพื้นดินเลย
แสดงว่าถ้าเขาสามารถหาการขนส่งภาคพื้นดินมาไว้ที่สนามบินก็น่าจะทำเงินได้
เมื่อคิดได้ดังนี้แล้ว
พอเขาได้ออกมาจากกองทัพอากาศแล้ว เขาจึงเข้าถือหุ้นบริษัทนายหน้าค้ารถยี่ห้อ Ford เพื่อเปิดธุรกิจเช่ารถทันที
ตัวธุรกิจเช่ารถเองไม่ได้เกิดขึ้นเป็นครั้งแรกจากเขา เพียงแต่ไม่มีใครเคยนึกถึงการเปิดบริษัทเช่ารถที่บริเวณสนามบิน
ปี 1946 บริษัท Avis Rent A Car ถูกตั้งขึ้นโดยทำธุรกิจเช่ารถบริเวณ สนามบิน Willow Run รัฐมิชิแกนและ สนามบินนานาชาติ Miami ในรัฐฟลอริด้าประเทศสหรัฐอเมริกา
ธุรกิจดำเนินไปได้ด้วยดีอย่างที่เขาคาดการณ์
8 ปีต่อมาเขาขายธุรกิจออกไปด้วยมูลค่า 8 ล้านเหรียญสหรัฐ ให้กับบริษัท The Amoskeag Company
ภายในเวลาไม่กี่ปีหลังจากนั้น The Amoskeag Company ล้มละลายสาเหตุเกิดจากบริษัทมีการโยกกำไรออกจากบริษัทไป
ต่อมา Avis ก็ถูกเปลี่ยนมือไปบริษัทต่างๆหลายต่อหลายครั้ง
จนกระทั่งในปี 1989 บริษัทค้ารถรายใหญ่ General Motors ซึ่งเป็นเจ้าของแบรนด์ที่คนไทยรู้จักกันในชื่อ Chevrolet
ขอเข้าถือหุ้นในบริษัท Avis ทั้งหมด 29%
Avis จะได้รับประโยชน์จาก GM ในการหารถให้เช่าได้ง่ายขึ้น
ส่วน GM ก็จะได้รับประโยชน์ในการขายรถให้บริษัท Avis
ปี 1996 HFS corporation ได้ซื้อบริษัท Avis ไป
ปัจจุบัน Avis Rent A Car อยู่ภายใต้ บริษัท Avis Budget Group ซึ่งเป็นบริษัทที่แตกออกมาจาก Cendant corporation (HFS corporation เดิม) โดยทำธุรกิจเฉพาะเกี่ยวกับการเช่ารถอย่างที่เราเห็นกันทุกวันนี้
ในประเทศไทยเราเองจะมีทั้ง Avis กับ Budget ซึ่งมีบริษัทแม่เดียวกันคือ Avis Budget Group
บริษัท Avis Budget Group
ปี 2015 รายได้ 2.6 แสนล้านบาท กำไร 9,740 ล้านบาท
ปี 2016 รายได้ 2.7 แสนล้านบาท กำไร 5,072 ล้านบาท
ปี 2017 รายได้ 2.8 แสนล้านบาท กำไร 11,234 ล้านบาท
มูลค่าบริษัทอยู่ที่ 1.2 แสนล้านบาท
หลายๆ คนอาจจะนึกไม่ถึงว่าแค่ธุรกิจเช่ารถจะมีรายได้เป็นแสนล้านบาท
ซึ่งผู้ก่อตั้ง คุณ Warren Edward Avis ก็คิดไม่ถึงเช่นกันจึงขายกิจการไปในราคาที่ถูกมากเมื่อเราเทียบกับมูลค่าในขณะนี้
แต่สิ่งที่น่าสนใจกว่านั้นคือ
จุดเริ่มต้นของกิจการ
คุณ Warren Edward Avis ได้ไอเดียในการทำเงินนี้มาจากการสังเกต
เพราะในขณะนั้นกิจการเช่ารถก็มีให้บริการมาตั้งนานแล้ว เพียงแต่ว่าไม่มีใครคิดจะมาเปิดที่สนามบิน
เรื่องนี้เองก็อาจจะเป็นตัวอย่างของในหลายๆ ครั้งที่เราจะเห็นว่าธุรกิจใหญ่ๆ เริ่มต้นจากการสังเกตทั้งนั้น
สำหรับใครที่กำลังคิดจะเริ่มทำอะไรสักอย่าง
ลองสังเกตสิ่งที่อยู่รอบๆ ตัวเราให้ดีเพราะนั่นอาจจะเป็นจุดเริ่มต้นของธุรกิจยิ่งใหญ่เหมือน AVIS ก็เป็นได้..
----------------------
<ad> ไม่ต้องสังเกตก็จะเห็น หนังสือลงทุนแมน 2.0 วางแผงแล้ว ที่ร้านหนังสือชั้นนำทั่วประเทศ หรือติดตามกัน ได้ฟรีที่ แอป blockdit 
, 
, 
, 
, 
 โดยค้นหา ไอดีชื่อ longtunman ในแพลตฟอร์มนั้น
----------------------
Reference
-
-
-
-